
**1. Dlhodobý prenájom časti mestského pozemku pre Operačné stredisko záchrannej zdravotnej služby SR (OO ZZS SR) Bratislava pre výstavbu jednoposádkovej stanice ZZS vo Fiľakove – schválenie uzatvorenia nájomnej zmluvy**

OO ZZS SR požiadalo dňa 26.05.2023 Mesto Fiľakovo o dlhodobý prenájom časti mestského pozemku parc. CKN č. 766 v správe ZŠ Štefana Koháriho II s VJM – II. Koháry István Alapiskola, Mládežnícka 7, Fiľakovo pre výstavbu jednoposádkovej stanice ZZS. Požadovaný pozemok o ploche cca. 590 m2 sa nachádza v nevyužitej časti areálu školy s možnosťou priameho napojenia na ul. Družstevnú.

Zverejnenie zámeru na prenájom časti majetku mesta z dôvodu hodného osobitného zreteľa v tejto záležitosti bol schválený Mestským zastupiteľstvom vo Fiľakove dňa 29.06.2023 uznesením č. 55/D/2023. Zámer je od tej doby vyvesený na úradnej tabuli a internetovej stránke mesta a neboli doručené k nemu dodnes žiadne pripomienky. Z uvedeného dôvodu dlhodobý prenájom tohto pozemku môže Mesto Fiľakovo realizovať formou uzatvorenia nájomnej zmluvy v zmysle § 9a ods. 9 písm. c) zákona č. 138/1991 Zb. o majetku obcí v znení neskorších predpisov z dôvodu hodného osobitného zreteľa o ktorom zastupiteľstvo rozhodne trojpätinovou väčšinou všetkých poslancov za nasledovných podmienok :

* nájomné za predmet nájmu predstavuje 1,00 EUR (slovom: jedno euro) za kalendárny rok počas obdobia výstavby Stanice ZZS na predmete nájmu a počas celej doby nájmu,
* Zmluva sa uzatvára na dobu 10 (desať) rokov, ktorá začína plynúť odo dňa 30.09.2023 s možnosťou predĺženia doby nájmu o ďalších 10 (desať) rokov a zároveň s možnosťou budúceho odkúpenia predmetu nájmu OS ZZS SR za cenu stanovenú znaleckým posudkom.

Dôvodom hodného osobitného zreteľa je verejný záujem, pretože vybudovaním jednoposádkovej stanice ZZS na mestskom pozemku by bolo zabezpečené promptné poskytovanie prednemocničnej neodkladnej zdravotnej starostlivosti pre obyvateľov mesta a širokej verejnosti v spádovej oblasti  Fiľakova.



Vo Fiľakove dňa 19.07.2023

v.r.

Ing. Zoltán Varga

vedúci OEaMM